**Scrisoare către prietenii mei**

*Florin T. Roman*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Motto: „A avea un prieten este mai vital

decât a avea un înger”.

(Nichita Stănescu)

Voi vă puteţi închipui că am ştiut

chiar dinainte de-a mă fi născut

că vă voi întâlni? Altfel, demasc:

făceam o cerere să nu mă nasc.

Numai că Cel care ne-a dat suflare

şi ne-a înrostuit un drum sub soare

mi-a zis:

„Te-aşteaptă. Nu-i dezamăgi.

Eu o să ţi-i prezint pe rând, să ştii.

Prin ei te voi trimite pe Pământ

să-Mi cânţi în gând, în faptă şi-n cuvânt,

prin ei o să-ţi încredinţez flori şi idei

şi-o să te-nvăţ credinţa, tot prin ei.

Când vă veţi întâlni mai mulţi sau doi

voi fi şi Eu acolo, între voi

şi inimile voastre or să bată

acelaşi ritm pentru viaţa toată.

Iar când vrăjmaşi haini te-or săgeta

cu palma lor Eu te voi mângâia

şi când vei fi prea obosit de viaţă

cu braţul lor te voi lua în braţă.

Şi-o să veniţi la Mine toţi, pe rând,

şi-o să trăiţi în veci, nemaiplângând

căci vă veţi fi iubit sub cruce, pe Pământ

sincer, în gând, în faptă şi-n cuvânt.

Eu o să răsplătesc a voastră trudă.

Tu, la ureche, fără ei s-audă,

o să îmi mulţumeşti că ţi i-am dat.

Deci, vrei să te mai naşti?”

Şi-am acceptat.